Na temelju članka 16. Statuta Javne vatrogasne postrojbe (KLASA: 012-03/20-01/02, URBROJ: 2182/01-7-1-03-20-1 od 18. kolovoza 2020.) Vatrogasno vijeće Javne vatrogasne postrojbe grada Šibenika, na sjednici održanoj 15. prosinca 2020. godine usvaja

F I N A N C I J S K I P L A N

ZA 2021. GODINU

I PROJEKCIJE ZA 2022. I 2023. GODINU

s obrazloženjem

KLASA: 400-02/20-01/02

URBROJ: 2182/01-7-1-03-20-6

Šibenik, 15. prosinca 2020.

I OPĆI DIO



II PROGRAMSKI DIO

NAZIV: Protupožarna zaštita ljudi i imovine

OPĆI CILJ: Osiguranje osnovne protupožarne zaštite

ZAKONSKA PODLOGA: Zakon o vatrogastvu („Narodne novine“ br. 125./19.)

FUNKCIJSKA KLASIFIKACIJA: 0320 Usluge protupožarne zaštite







III EKONOMSKA KLASIFIKACIJA







IV FUNKCIJSKA KLASIFIKACIJA



V FINANCIJSKI PLAN PO IZVORIMA FINANCIRANJA





VI PLAN PRIHODA I PRIMITAKA



VII OBRAZLOŽENJE FINANCIJSKOG PLANA

1. SAŽETAK DJELOKRUGA RADA

Javna vatrogasna postrojba grada Šibenika je javna ustanova osnovana je temeljem članka 31. Zakona o vatrogastvu (“Narodne novine” br. 125./19.). Osnivač Javne vatrogasne postrojbe grada Šibenika je Grad Šibenik te se njena veličina temelji na Planu zaštite od požara grada Šibenika (KLASA: 810-01/17-01/06, URBROJ: 2182/01-10/1-17-2 od 06. travnja 2017. godine).

Djelatnost Javne vatrogasne postrojbe grada Šibenika obuhvaća gašenje požara i spašavanje ljudi i imovine ugroženih požarom i tehnološkom eksplozijom, pružanje tehničke pomoći u nezgodama i opasnim situacijama, obavljanje poslova u ekološkim i drugim nesrećama, sudjelovanje u provedbi preventivnih mjera zaštite od požara i eksplozija, pružanje usluga vatrogasnih (protupožarnih) osiguranja i tehničke zaštite, pregled, servisiranje i ispitivanje vatrogasne i druge opreme iz djelatnosti (servis vatrogasnih aparata, servis dišnih aparata), pružanje usluge najma prostora, pružanje usluge prijevoza vode, pružanje usluge nadzora nad vatrodojavnim sustavom, iznajmljivanje vatrogasne opreme, osposobljavanje i usavršavanje vatrogasnih kadrova, pripremanje i organizacija seminara iz djelatnosti, izdavanje knjiga, skripti i ostalih stručnih publikacija iz djelatnosti.

Javnom vatrogasnom postrojbom grada Šibenika upravlja Vatrogasno vijeće koje se sastoji od pet članova. Zapovjednik Javne vatrogasne postrojbe grada Šibenika odgovorna je osoba u pravnoj osobi, a uz zamjenika zapovjednika čini kolektiv od 61 radnika, od čega 57 radnika čini vatrogasnu operativu.

2. REDOVNI PROGRAM

Financiranje redovne djelatnosti Javne vatrogasne postrojbe grada Šibenika osigurava se temeljem čl. 110. i 111. Zakona o vatrogastvu (“Narodne novine” br. 1125./19.).

Temeljem Uputa za izradu proračuna i financijskih planova za razdoblje 2021.-2023. (KLASA: 400-06/20-01/13, URBROJ: 2182/01-06-20-1 od 08. rujna 2020. godine), a u skladu s vlastitim potrebama, Javna vatrogasna postrojba predlažila je financijski plan u iznosu od 14.272.000,00 kn za 2021. godinu. Projekcija plana za 2022. godinu iznosila je 15.428.000,00 kn te za 2023. godinu 16.868.000,00 kn. Takav prijedlog plana nije prihvaćen od strane Grada Šibenika te je Osnivač sam odredio iznose stavki s kojima se putem ovog, drugog prijedloga financijskog plana za 2021. godinu, usklađujemo. Drugi prijedlog plana iznosi 12.614.000,00 kn za 2021. godinu, što je za 2.814.000,00 kn manje od prvotnog prijedloga i realnih potreba Javne vatrogasne postrojbe grada Šibenika za navedenu godinu.

Navedenim Uputama određeni su limiti financijskog plana i to u pogledu predviđanja financijskog plana za redovne programe na razini od 2.900.000,00 kn, za što smatramo da je u cijelosti neprikladno i ne prati promjene zakonskih propisa, poglavito uz promjene vezane uz propisane osnovice plaća za 2021. godinu. Od 2013. godine Javna vatrogasna postrojba grada Šibenika konstantno ukazuje na potrebu povećanja limita financijskog plana od strane Grada Šibenika. Za 2021. godinu limit je povišen za 500.000,00 kn, što bi bilo zadovoljavajuće u godinama koje su prethodile donošenju novog Zakona o vatrogastvu. Međutim, Zakon o vatrogastvu (Narodne novine br. 125./19.) stupio je na snagu 01. siječnja 2020. godine te donio određene promjene koje neizostavno utječu na financijsko planiranje te, na žalost, 500.000,00 dodatnih Kuna, neće biti dovoljno kako bi se ispoštovali svi zahtjevi zakonodavca. Uz navedeno, Upravni odjel za financije Grada Šibenika od Javne vatrogasne postrojbe grada Šibenika zatražio je smanjenje koeficijenata složenosti poslova, koji se za najveći broj radnika kreću od 0,95 do 0,97.

Kao osnivač, Grad Šibenik ima dužnost skrbiti o ustanovi koju je osnovao, a obzirom da ova ustanova zapošljava 61 radnika, od kojih 57 radnika 24 sata na dan neposredno skrbe o sigurnosti građana i posjetitelja područja Grada Šibenika, ali i šire, smatramo da su ovako limitirana financijska sredstva nedostatna za funkcioniranje. Naime, kad se uzmu u obzir određena propisana prava, gledano u odnosu na ovako limitirani financijski plan, iako uz povećanje limita, Javna vatrogasna postrojba grada Šibenika u konačnici ima još manje sredstava nego prethodnih godina za provođenje redovnog programa, odnosno za rad u svrhu onoga za što je i osnovana. Javna vatrogasna postrojba grada Šibenika posjeduje vozni park koji se sastoji od 16 vatrogasnih vozila i jednog vatrogasnog plovila. Vozila su starosti proizvodnje od 1982. do 2010. godine, a kako smo vidjeli kroz dosadašnje prijedloge financijskih planova za prethodne godine, osnivač ne razmišlja o zamjeni voznog parka koji sadrži specijalna, teretna, radna vozila za posebne namjene u kojima se ista troše, obzirom na teren na kojem funkcioniraju, vrstu posla koja se njima obavlja, ali i na sam napredak tehnologije, što opet dovodi u pitanje ponajprije sigurnost osoba koje rukuju s takvim vozilima, odnosno strojevima, ali i sigurnost krajnjih 'korisnika' – građana. Zbog navedenom i ovom putem ističemo potrebu izrade kvalitetnog plana nabave novih vatrogasnih vozila.

Svakako je i važna opremljenost vatrogasaca zaštitnom vatrogasnom opremom, odnosno intervencijskim vatrogasnim zaštitnim odijelima, nabava kojih se posljednji put za sve vatrogasce uspjela izvršiti 2010. godine, u iznosu nešto većem od pola milijuna kuna. Napominjemo da atest za takva odijela vrijedi pet godina, odnosno nakon isteka tog razdoblja, ista se više ne smiju koristiti. Svako odijelo, ovisno o veličini osobe koja ga nosi, košta najmanje 10.000,00 kn. Posljednjih godina, obzirom da nismo imali ni prostor ni opremu za praonicu takvih specijalnih odijela, u financijski plan pokušavali smo dodati trošak pranja odijela jednom godišnje, jer odijelo koje se nepravilno tretira gubi svoju zaštitu i propada ranije, ali niti za to osnivač nije imao sluha te smo navedeno prvotno unijeli u prijedlog financijskog plana, međutim u 2020. godini smo iznašli dodatna vlastita sredstva kojima ćemo, nadamo se, uspjeti izvršiti nabavu manje perilice i sušilice i na taj način u određenoj mjeri riješiti ovaj problem. Naravno da ta odijela nisu jedina koja vatrogasci koriste, npr. odijela za gašenje požara otvorenog prostora potrebno je nabavljati svake dvije godine. Posebno bi se mogle spomenuti čizme za požare otvorenog prostora, interventne čizme, interventne rukavice, rukavice za strukturne požare, potkape, opasače, kako bi se moglo shvatiti što sve čini samo osnovno radno odijelo jednog vatrogasca, ne spominjući majice koje nabavljamo po najjeftinijim cijenama na tržištu. Već godinama radnicima nisu omogućene radne cipele, džemperi, odjeća i obuća koja je u neka prijašnja vremena bila uobičajena, a danas mladi vatrogasci koriste odjeću umirovljenih kolega.

Dakle, bez osiguranih sredstava nema niti nabave neophodnog, bez obzira radilo se o vatrogasnim vozilima ili zaštitnoj odjeći i obući, gumama za vatrogasna vozila ili opremi.

Vatrogasci ove postrojbe redovito primaju nagrade za svoj rad (Ponos hrvatske, Naj pothvat u vatrogastvu, Grad Šibenik…), bez obzira na djelatnost i oni promoviraju ovaj grad i njegove osobine na pozitivan način, kroz vlastiti rad i rezultate svojih timova. U svom poslu reagiraju u opasnim i nepredvidivim situacijama te im je potrebno osigurati ne minimalnu, već maksimalnu razinu zaštite, a da bi se to dogodilo potrebno je da Osnivač zauzme stupanj odgovornosti za protupožarnu zaštitu te isto iskaže financijskom zainteresiranošću.

Javna vatrogasna postrojba grada Šibenika, rasporedom i brojem vatrogasaca po smjenama, opremom i tehnikom, treba jamčiti veliku učinkovitost kod požara otvorenih prostora, požara plovila, prometnih nezgoda, akcidenata, spašavanja ljudi i gašenja na visokim objektima, intervencijama spašavanja na vodi i pod vodom, spašavanja iz ruševina te rješavanja brojnih opasnih situacija. Postrojba mora biti operativno spremna za požare stambenih i gospodarskih objekata na području grada Šibenika. Pri tome po potrebi interveniramo i na područjima drugih jedinica lokalnih samouprava na području županije. Štiteći prvenstveno sigurnost građana, a potom i njihove imovine, do 14. rujna 2020. godine intervenirali smo 268 puta s ukupnim troškom od 744.231,61 kn. Od značajnijih intervencija izdvajamo tehničku intervenciju na objektu, odnosno požar stana ukupnog troška od 12.377,50 kn, izrazito zahtjevnu intervenciju u kojoj su iz požara spašene četiri osobe i dva kućna ljubimca; akcident – puknuće cijevi u klornoj stanici te istjecanje klora, intervencija ukupnog troška od 14.077,50 kn, ali izrazito opasna s potencijalnom opasnošću za stanovništvo; požar otvorenog prostora Vrpolje – Jadrtovac – Žabrić - Grebaštica uzrokovan grmljavinskim nevremenom, ukupne opožarene površine od 135.000 ha, s ukupnim troškom intervencije u iznosu od 62.350,50 kn.

Kako sudjelujemo u zaštiti područja od iznimnog značaja za gospodarstvo, industriju i turizam u ovom djelu županije, naglašavamo značaj sigurnosti gospodarskih objekata smještenih u industrijskoj zoni Podi i Impol-TLM, ali i hotelskog kompleksa Solaris, pristaništa za mega jahte i marinu D-Marin, novootvorene hotele i kampove. Što se tiče požara gospodarskih objekata, odrađeno je 5 takvih intervencija. Operativna sposobnost vatrogasne smjene, a time i Postrojbe, bitna je za gospodarstvo grada Šibenika uzimajući u obzir vrijednosti gospodarskih objekta i zaposlenika.

Nadalje, prema čl. 76. Zakona o vatrogastvu (Narodne novine br. 125./19.) iznos osnovice plaće određen je kao osnovica plaće državnih službenika i namještenika, ukoliko ne postoji kolektivni ugovor s Osnivačem, a isti ne postoji unatoč brojnim pokušajima; što se tiče određenih materijalnih prava, poput otpremnina koje su definirane člankom 58. te načina odlaska u mirovinu pod određenim uvjetima i ostvarivanju iste na povoljniji način nego je to do sad vrijedilo za vatrogasnu službu, otvara se sasvim nova, značajna financijska potreba. Svjesni smo činjenice da decentralizirana sredstva koja država osigurava za Javnu vatrogasnu postrojbu grada Šibenika nisu dostatna za podmirenje svih obveza proizašlih iz Ugovora. Za 2021. predložili smo (prvim prijedlogom) sudjelovanje Grada Šibenika u iznosu od 4.393.000,00 kn u pogledu rashoda za zaposlene, a drugim je taj iznos srezan na 3.990.000,00, iznos za koji se i traži smanjenje koeficijenata složenosti poslova. U pogledu ostalih rashoda, prvim prijedlogom financijskog plana za 2021. godinu, predloženo je sudjelovanje Osnivača u iznosu od 1.530.000,00, od čega se 988.000,00 kn odnosi na nabavu zapovjednog vatrogasnog vozila, drugim prijedlogom primorani smo taj iznos umanjiti na 287.000,00 kn od strane Osnivača, odnosno potpuno eliminirati prijevozna sredstva, službena putovanja, stručno usavršavanje zaposlenika, materijal i dijelove za tekuće i investicijsko održavanje, sitni inventar i auto gume, službenu zaštitnu odjeću i obuću, usluge tekućeg i investicijskog održavanja, i intelektualne usluge, sve iz navedenog izvor. Iz istog izvora, osim navedenih potpunih umanjenja, odnosno brisanja istih iz plana, djelomično su umanjenje stavke uredski materijal i ostali materijalni rashodi, usluge promidžbe i informiranja, ostale usluge i reprezentacija.

Nastavno na prava iz Zakona o vatrogastvu, napominjemo kako je novo povećanje osnovice planirano za 01. siječnja 2021. godine u iznosu od 4% te još jednom ukazujemo na čl. 58. koji kaže da radniku pripada otpremnina zbog odlaska u starosnu mirovinu u visini prosječne mjesečne netoplaće isplaćene po zaposlenom u pravnim osobama u Republici Hrvatskoj, koju je utvrdio Državni zavod za statistiku, a za razdoblje siječanj – kolovoz prethodne godine, uvećane deset puta. Naime, u 2021. godini u mirovinu, za sad najavljeno, odlazi osam radnika Javne vatrogasne postrojbe grada Šibenika koji ostvaruju pravo na otpremninu po navedenom članku novog Zakona o vatrogastvu te je zbog toga potrebno osigurati dodatna sredstva na ostalim rashodima za zaposlene.

Obzirom na situaciju s pandemijom novog koronavirusa i kašnjenje u donošenju smjernica određenih stavki planiranja za 2021. godinu, a vezano uz decentralizirana sredstva, za sada se ista planiraju na razini 2020. godine te smatramo da se na navedenom izvoru neće dogoditi neke značajnije promjene. Također, do 31. prosinca 2020. godine, glavni vatrogasni zapovjednikbi trebao donijeti uredbu o visini koeficijenata složenosti poslova u vatrogasnoj službi. Kako su visine koeficijenata još uvijek nepoznate, pretpostavka je da će biti potrebne određene izmjene u financijskom planu tijekom 2021. godine.

Što se tiče refundacija koje bismo ostvarivali od strane Državne uprave za zaštitu i spašavanje, Glavnog vatrogasnog zapovjednika, na to s oprezom računamo, obzirom da je institucija Glavnog vatrogasnog zapovjednika novim promjenama unutar sustava, potpala pod Hrvatsku vatrogasnu zajednicu. Nadalje, kad spominjemo Šibensko – kninsku županiju, dužni smo spomenuti i Vatrogasnu zajednicu Šibensko – kninske županije, gdje su se dogodile promjene u financiranju od strane Ministarstva poljoprivrede, promjenom propisa vezanih uz vatrogastvo, a u pogledu korištenja OKFŠ, kojima se vatrogasnim zajednicama ne doznačavaju financijska sredstva, već oprema. U 2021. godini nadamo se pomoći s navedene strane vezano uz aparate za disanje, obzirom da atest svim aparatima ističe krajem 2020., odnosno početkom 2021. godine, a nabava novih iziskuje značajna financijska sredstva. Bez navedene opreme ne može se obavljati glavna djelatnost Javne vatrogasne postrojbe grada Šibenika – vatrogasna djelatnost.

U prethodnim godinama, dok je financiranje od strane Vatrogasne zajednice Šibensko – kninske županije u ovom obliku bilo moguće, Javna vatrogasna postrojba grada Šibenika u svojim je prijedlozima financijskog plana u svrhu nabave planirala iznose od 600.000,00 kn i više za nabavu navalnog i šumskog vatrogasnog vozila, gdje je VZŠ-KŽ bila voljna financirati nabavu istog s iznosom od 400.000,00 kn, dok je Osnivač trebao sufinancirati nabavu s iznosom od 200.000,00 kn, međutim Grad Šibenik je svaki put odbacio navedene iznose iz izvora Opći prihodi i primici te stoga niti VZŠ-KŽ nikad nije mogla doznačiti svoj dio sredstava. Posljedica je da niti jedno vozilo nije nabavljeno. U vrijeme kad osobno vozilo srednje klase možete kupiti za 200.000,00 kn smatramo da je neodgovorno odbiti ponudu za sudjelovanje u nabavci vatrogasnih vozila specifične namjene za navedeni iznos koji je trebao osigurati Grad Šibenik. Potreba za nabavom svih vozila i dalje postoji, ali Osnivač je još jednom, za 2021. godinu, odbio financiranje navedenog.

Grad Šibenik ulaže u turizam i infrastrukturu, međutim iz svega navedenog proizlazi da ne vodi puno računa o sigurnosti građana i posjetitelja, a upravo to se ogleda u odnosu prema jedinoj profesionalnoj vatrogasnoj postrojbi na njegovom području te najvećoj profesionalnoj vatrogasnoj postrojbi na području Šibensko – kninske županije, a po broju vatrogasnih intervencija i rezultatima jednoj od najcjenjenijih na području Republike Hrvatske.

Na otoku Kornatu, 2007. godine, život su izgubila četiri djelatnika Javne vatrogasne postrojbe grada Šibenika. Sukladno čl. 21. Pravilnika o plaćama i drugim primanjima zaposlenika Javne vatrogasne postrojbe grada Šibenika (KLASA: 011-02/19-02/04, URBROJ: 2182/01-7-1-03-19-1 od 27. rujna 2019. godine) djeci, odnosno zakonskim starateljima djece, zaposlenika koji izgubi život u obavljanju službe, odnosno rada, mjesečno će se isplatiti pomoć čija se visina određuje sukladno starosti djeteta. Za dijete stradalog kolege, na razini godine, Javna vatrogasna postrojba grada Šibenika planira 90.000,00 kn.

U nastavku je dat pregled redovnog programa Javne vatrogasne postrojbe grada Šibenika:

|  |  |  |
| --- | --- | --- |
| CILJ PROGRAMA | REALIZACIJA PROGRAMA | KORISNICI USLUGA |
| Protupožarna zaštita ljudi i imovine | Sudjelovanje u požarima otvorenog prostora, stambenog i gospodarskog objekta, prometnog sredstva, dimovodnog kanala, električnog stupa, trafostanice i energetskog postrojenja, divljeg deponija smeća, kontejnera za smeće i ostalim požarima. | Fizičke i pravne osobe s područja grada Šibenika i susjednih jedinica lokalne samouprave |
| Zaštita opće sigurnosti ljudi | Sudjelovanje u tehničkim intervencijama u prometu, na objektu, otvorenom prostoru, moru, akcidentima s opasnim tvarima i ostalim intervencijama spašavanja. |
| Preventivno djelovanje na području zaštite od požara i opće sigurnosti ljudi i imovine | Apeliranje građanima za vrijeme mogućih opasnosti.Podizanje svijesti građana preventivnim aktivnostima u sklopu mjeseca zaštite od požara (svibanj).Preventivne aktivnosti s djecom predškolske i školske dobi.Teorijsko i praktično obrađivanje tema propisanih Godišnjim planom provođenja teorijske i praktične nastave.Protupožarna osiguranja javnih skupova, kulturnih, sportskih i drugih događaja.Sklapanje ugovora o pružanju usluga vatrodojavne centrale.Izrada operativnih planova.Obilazak objekata s povećanom požarnom opasnosti. |

*OBRAZLOŽENJE:*

Realizacijom navedenih programa postiže se učinak na opće dobro i sigurnost svih fizičkih i pravnih osoba s područja Grada Šibenika, ali i susjednih jedinica lokalne samouprave. Javna vatrogasna postrojba grada Šibenika javna je ustanova osnovana s ciljem skrbi o potrebama i interesima svih građana te kroz svoje preventivne aktivnosti u tijeku cijele godine nastoji podizati svijest građana.

Preventivnim djelovanjem i podizanjem svijesti građana dugoročno se može djelovati na podizanju stupnja sigurnosti imovine i zdravlja u svom okruženju, ali i načinu postupanja u opasnim situacijama prije dolaska vatrogasaca. Izostanak provedbe programa imao bi nemjerljive posljedice za sigurnost ljudi i imovine na području grada Šibenika. Posljedica neprovođenja programa dovela bi do negativnih učinaka za turizam. Stoga je zajedničkim aktivnostima Javne vatrogasne postrojbe grada Šibenika i Grada Šibenika potrebno raditi na podizanju odobrenih financijskih sredstava u godinama ispred nas, kako bi se dosadašnje preventivne aktivnosti još unaprijedile.

Podloga za procjenu potrebnih sredstava za Javnu vatrogasnu postrojbu grada Šibenika su intervencije i njihovi troškovi mjereni u razdoblju od 2017. do 14.09.2020. godine te popis preventivnih aktivnosti, kao podloga za neke od prikazanih pokazatelja uspješnosti danih u nastavku.

**BROJ INTERVENCIJA PREMA VRSTAMA KROZ RAZDOBLJE 2017.-14.09.2020.**

|  |  |
| --- | --- |
| **VRSTA VATROGASNE INTERVENCIJE** | **RAZDOBLJE** |
| **2017.** | **2018.** | **2019.** | **DO 14.09.2020.** |
| Požari | 332 | 244 | 252 | 162 |
| Tehničke intervencije | 105 | 161 | 171 | 70 |
| Akcidenti | 1 | 1 | 1 | 2 |
| Ostale intervencije | 61 | 35 | 33 | 34 |
| **UKUPNO:** | **499** | **441** | **457** | **268** |

Izvor: VOC – JVP grada Šibenika

**BROJ I TROŠKOVI INTERVENCIJA PO GRADOVIMA I OPĆINAMA ZA RAZDOBLJE 2017.-2019.**

|  |
| --- |
| **BROJ I TROŠKOVI INTERVENCIJA PO GRADOVIMA I OPĆINAMA** |
| **PODRUČJE INTERVENCIJE** | **RAZDOBLJE** |
| **2017.** | **2018.** | **2019.** |
| **INTERVENCIJE** | **INTERVENCIJE** | **INTERVENCIJE** |
| **BROJ** | **TROŠKOVI** | **BROJ**  | **TROŠKOVI** | **BROJ** | **TROŠKOVI** |
| **Šibenik** | 392 | 1.043.587,00 | 379 | 631.760,90 | 386 | 1.054.827,21 |
| **Vodice** | 47 | 147.543,00 | 34 | 77.584,90 | 27 | 78.224,60 |
| **Skradin** | 16 | 54.121,10 | 5 | 17.147,90 | 17 | 117.514,50 |
| **Bilice** | 24 | 93.514,00 | 7 | 6.591,90 | 9 | 18.404,43 |
| **Primošten** | 7 | 20.847,00 | 2 | 3.604,40 | 8 | 32.317,20 |
| **Rogoznica**  | 3 | 15.632,00 | 9 | 34.411,70 | 6 | 22.333,00 |
| **Tisno** | 2 | 1.659,00 | - | - | 1 | 922,50 |
| **Pirovac** | - | - | - | - | - | - |
| **Tribunj** | 2 | 1.825,00 | 3 | 4.683,40 | 1 | 20.346,00 |
| **Murter** | 1 | 174,00 | 1 | 3.632,80 | 1 | 6.555,00 |
| **Unešić** | 1 | 1.909,00 | - | - | - | - |
| **Drniš** | 2 | 2.893,00 | - | - | - | - |
| **Kistanje** | 3 | 31.864,00 | - | - | - | - |
| **Kula Norinska** | - | - | 1 | 79.027,50 | - | - |
| **Benkovac** | - | - | - | - | 1 | 3.010,00 |
| **UKUPNO:** | **499** | **1.415.599,00** | **441** | **858.445,40** | **457** | **1.354.454.44** |

Izvor: VOC – JVP grada Šibenika

**VRSTE VATROGASNIH INTERVENCIJA NA PODRUČJU GRADA ŠIBENIKA 2017.-2019.**

|  |
| --- |
| **GRAD ŠIBENIK** |
| **VRSTA VATROGASNE INTERVENCIJE** | **BROJ INTERVENCIJA** |
| **2017.** | **2018.** | **2019.** |
| Požari otvorenog prostora | 163 | 106 | 112 |
| Požari stambenih objekata | 19 | 16 | 24 |
| Požari gospodarskih objekata | 8 | 7 | 9 |
| Požari prometnih sredstava | 15 | 26 | 15 |
| Požari na radnim strojevima i uređajima | 2 | - | - |
| Požari dimovodnog kanala | 7 | 8 | 7 |
| Požari električnih stupova | 5 | - | 4 |
| Požari trafostanica i energetskih postrojenja | 3 | 1 | 2 |
| Požari na deponijima otpada | 5 | 4 | 4 |
| Požari kontejnera za optad | 20 | 26 | 12 |
| Ostali požari | 4 | 2 | 1 |
| Tehničke intervencije u prometu | 29 | 24 | 39 |
| Tehničke intervencije na objektima | 38 | 54 | 64 |
| Tehničke intervencije na otvorenom prostoru | 15 | 45 | 34 |
| Tehničke intervencije na moru | 6 | 1 | 2 |
| Ostale intervencije spašavanja (liftovi, otvaranje stana, prenošenje bolesnika i dr.) | 12 | 27 | 25 |
| Akcidenti | 1 | - | 1 |
| Eksplozije | 1 | 1 | - |
| Alarm vatrodojave  | 15 | 16 | 12 |
| Događaji bez aktivnog učešća ili lažna dojava | 24 | 15 | 19 |
| **U K U P N O :** | **392** | **379** | **386** |

Izvor: VOC – JVP grada Šibenika

**PREVENTIVNE AKTIVNOSTI DO 14.09.2020.**

|  |  |
| --- | --- |
| **Vrsta aktivnosti** | **Broj** |
| Protupožarna osiguranja na sportskim, kulturnim i drugim javnim skupovima | 39 |
| Sudjelovanje na ekološkim akcijama | 1 |
| Usluge tehničke pomoći pravnim i fizičkim osobama i udrugama | 7 |
| Stručna usavršavanja za polaznike Tehničke i Prometno tehničke škole u Šibeniku | 1 |
| Edukacijski posjeti dječjim vrtićima i školama | - |
| Dani otvorenih vrata | - |
| **UKUPNO:** | **48** |

Izvor: VOC – JVP grada Šibenika

Do 14. rujna 2020. godine Javna vatrogasna postrojba grada Šibenika obavila je 268 intervencija, stoga procjenjujemo da će na razini cijele 2020. godine ta brojka iznositi oko 410 intervencija.

S financijske strane gledano, ukupni troškovi intervencija do 14. rujna 2020. godine iznosili su 744.231,61 kn. Moramo napomenuti da je, iz ukupnog troška, trošak rada vatrogasaca neposredno na intervencijama do 14. rujna 2020. godine iznosio 340.475,11 kn, a trošak 909 radnih sati vozila (u istom razdoblju 2018. godine vozila su odradila 671 sat na intervencijama) iznosio je 271.881,50 kn.

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj****rezultata** | **Definicija** | **Jedinica** | **Polazna****vrijednost** | **Izvor podataka** | **Ciljana vrijednost (2021.)** | **Ciljana vrijednost (2022.)** | **Ciljana vrijednost (2023.)** |
| Smanjenje opožarenih površina | Provođenjem plana osposobljavanja dodatno podizati spremnost Postrojbe u cilju što efikasnijeg i bržeg djelovanja | Opožarena površina u ha po intervenciji | 5 | JVP grada Šibenika | 4,6 | 4,5 | 4,5 |
| Povećanje broja izdanih odobrenja za loženje vatre na otvorenom | Upozoravanjem građana na obvezu traženja odobrenja za loženje vatre na otvorenom u periodu od 01.11. do 31.05. | Broj izdanih odobrenja za loženje vatre | 140 | JVP grada Šibenika | 170 | 180 | 180 |
| Smanjenje požara dimnjaka | Povećanjem broja apela građanima u tijeku sezone grijanja | Broj objava na int. stranici i Facebook stranici | 5 | JVP grada Šibenika | 3 | 3 | 3 |
| Povećanje broja vatrodojavnih priključaka | Povećanjem broja vatrodojavnih priključaka smanjiti vrijeme izlaska na intervenciju | Broj vatrodojavnih priključaka | 8 | JVP grada Šibenika | 9 | 9 | 10 |
| Povećanje broja posjeta dječjim vrtićima i školama | Povećanjem posjeta dječjim vrtićima i školama približiti djeci opasnosti i načini postupanja u opasnim situacijama | Broj posjeta dječjim vrtićima i školama | 12 | JVP grada Šibenika | 14 | 15 | 15 |
| Organizacija Dana otvorenih vrata | Organizacijom Dana otvorenih vrata približiti opremu i način rada građanima | Broj održanih Dana otvorenih vrata | 1 | JVP grada Šibenika | 1 | 1 | 1 |

2.1. Rashodi za zaposlene

Planom zaštite od požara za grad Šibenik (KLASA: 810-01/17-01/06, URBROJ: 2182/01-10/1-17-2 od 06. travnja 2017. godine) i Pravilnikom o unutarnjoj organizaciji i sistematizaciji radnih mjesta Javne vatrogasne postrojbe grada Šibenika (KLASA: 011-02/18-02/04, URBROJ: 2182/01-7-1-03-18-1) utvrđeno je da Javna vatrogasna postrojba grada Šibenika treba zapošljavati 62 operativna djelatnika, a trenutno je na operativnim poslovima zaposleno 57 djelatnika. Na ostalim radnim mjestima zaposlen je jedan Suradnik za proračun, knjigovodstvo i kadrovska pitanja, jedan Suradnik za knjigovodstvo i proračun, jedan Suradnik za pravne i uredske poslove i jedna Spremačica.

Temeljem čl. 90. Zakona o radu (“Narodne novine” br. 93./14., 127./17., 98./19.), Pravilnika o radu Javne vatrogasne postrojbe grada Šibenika (KLASA: 011-02/19-02/02, URBROJ: 2182/01-7-1-03-19-1 od 19. lipnja 2019.), Pravilnika o unutarnjoj organizaciji i sistematizaciji radnih mjesta Javne vatrogasne postrojbe grada Šibenika (KLASA: 011-02/18-02/04, URBROJ: 2182/01-7-1-03-18-1) te Pravilnika o plaćama i drugim primanjima zaposlenika Javne vatrogasne postrojbe grada Šibenika (KLASA: 011-02/19-02/04, URBROJ: 2182/01-7-1-03-19-1 od 27. rujna 2019. godine) procjenjuje se sljedeća visina rashoda i plan financiranja:

|  |
| --- |
| Izvori financiranja za 2021. godinu |
| Opći prihodi i primici (Grad Šibenik) | 3.990.000,00 |
| Decentralizirana sredstva | 7.084.000,00 |
| Vlastiti prihodi | 0,00 |
| Pomoći | 0,00 |
| Ostali prihodi za posebne namjene | 19.000,00 |
| Pomoći iz državnog proračuna | 0,00 |
| Naknade s naslova osiguranja | 0,00 |
| **UKUPNO:** | **11.093.000,00** |

*Obrazloženje:*

Rashod za administrativno i tehničko osoblje iskazan je na razini skupine 31 – Rashodi za zaposlene, a izvor financiranja određen je temeljem Uredbe o načinu financiranja decentraliziranih funkcija te izračuna iznosa pomoći izravnanja za decentralizirane funkcije jedinica lokalne i područne (regionalne) samouprave za 2019. godinu (''Narodne novine'' br. 02./19.), čl. 110. i 111. Zakona o vatrogastvu (“Narodne novine” br. 125./19.) te očekivanih namjenskih sredstva u slučaju dislokacija po nalogu Hrvatske vatrogasne zajednice, odnosno glavnog vatrogasnog zapovjednika.

U 2021. godini prvotno je planirano povećanje osnovice za izračun plaće u iznosu od 4%, sukladno najavama te je također uzeto u obzir povećanje za svaku navršenu godinu radnog staža u iznosu od 0,5%, međutim Osnivač je zatražio smanjenje koeficijenata složenosti poslova i odbio tražene iznose financiranja.

U ovom prijedlogu tablicom navedenom iznosu 8.200.000,00 kn pripada podskupini 311 (plaće – brutto), 950.000,00 kn pripada podskupini 312 (ostali rashodi za zaposlene), a 1.943.000,00 kn planira se na podskupini 313 (doprinosi na plaće). Naime, najveće povećanje u odnosu na prethodne godine upravo je povećanje Ostalih rashoda za zaposlene i , u novom prijedlogu plana, u iznosu od 950.000,00 kn, a zbog najavljenog odlaska u mirovinu osmorice radnika, sukladno propisima novog Zakona o vatrogastvu. Navedeno se odnosi na otpremnine. Sukladno članku 58. Zakona o vatrogastvu (Narodne novine 125./19.) profesionalnom vatrogascu kojem, sukladno propisu koji uređuje mirovinsko osiguranje i propisima koji uređuju staž osiguranja s povećanim trajanjem, prestaje radni odnos radi stjecanja prava na starosnu mirovinu pripada pravo na neto iznos otpremnine u visini prosječne mjesečne neto plaće isplaćene po zaposlenom u pravnim osobama u Republici Hrvatskoj, koju je utvrdio Državni zavod za statistiku, a za razdoblje siječanj – kolovoz prethodne godine, uvećane deset puta.

Neoporezivi dio otpremnina jeste 8.000,00 kn, a ukupna masa financijskih sredstava potrebna za otpremnine iznosi cca 760.000,00 kn (7 otpremnina ZOV + 1 otpremnina KU).

Preostali planirani dio odnosi se na božićnicu i regres, dar djeci povodom Sv. Nikole, jubilarne nagrade u 2021. godini, pomoći rođenje, bolovanje, smrt, koje će biti moguće isplatiti ako jedan radnik odustane od odlaska u mirovinu, obzirom na neuvažavanje iznosa predstavljenog prvim prijedlogom financijskog plana.

2.2. Materijalni rashodi

Javna vatrogasna postrojba grada Šibenika za obavljanje svoje djelatnosti koristi 16 vatrogasnih vozila raznih tipova i namjena te jedno plovilo.

Specifičnost poslova koji se obavljaju vatrogasnim vozilima u teškim uvjetima, naročito uzrokovanim specifičnom konfiguracijom terena rezultiraju čestim kvarovima što svake godine iziskuje dodatne troškove popravka, ali i obnove auto-guma. Potrebno je osigurati redovno servisiranje i atestiranje, jer navedeno zahtjeva odgovarajuća financijska sredstva. Vozni park godišnje donosi i troškove premija osiguranja, tehničkog pregleda te ovisno o broju intervencija i velike troškove energije. U 2019. i 2020. godini Osnivač je za tehničke preglede vozila osigurao po 2.000,00 kn. Obzirom na 16 vozila i jedno plovilo koji imaju obvezu provjere tehničke ispravnosti, ne moramo posebno naglašavati važnost osiguranih sredstava u planiranom razdoblju.

Pored vatrogasnih vozila, Javna vatrogasna postrojba grada Šibenika koristi i ostalu vatrogasnu opremu, koja uz redovna održavanja i servisiranja podliježe i dodatnom ispitivanju i atestiranju u ovlaštenim servisima.

Vatrogasci prilikom izvođenja vatrogasnih intervencija i na vatrogasnim vježbama, moraju biti opremljeni s propisanom osobnom zaštitnom opremom kako bi se zaštitili od štetnih utjecaja i opasnosti. Takva zaštitna oprema mora zadovoljavati propisane standarde, a nakon propisanog roka korištenja mora se izvršiti dodatno ispitivanje i atestiranje.

Djelatnici Javne vatrogasne postrojbe grada Šibenika kontinuirano pohađaju usavršavanja i seminare iz područja njihova djelokruga rada te se na taj način brže prilagođavaju radnim zadacima pred kojima se nađu.

|  |
| --- |
| Izvori financiranja za 2021. godinu |
| Opći prihodi i primici (Grad Šibenik) | 193.000,00 |
| Decentralizirana sredstva | 787.000,00 |
| Vlastiti prihodi | 98.000,00 |
| Pomoći | 90.000,00 |
| Ostali prihodi za posebne namjene | 8.000,00 |
| Pomoći iz državnog proračuna | 30.000,00 |
| Naknade s naslova osiguranja | 2.000,00 |
| **UKUPNO:** | **1.208.000,00** |

*Obrazloženje:*

Materijalni rashodi iskazani su na razini skupine 32 – Materijalni rashodi, a izvori financiranja određeni su temeljem Uredbe o načinu financiranja decentraliziranih funkcija te izračuna iznosa pomoći izravnanja za decentralizirane funkcije jedinica lokalne i područne (regionalne) samouprave za 2019. godinu (''Narodne novine'' br. 02./19.), čl. 110. i 111. Zakona o vatrogastvu (“Narodne novine” br. 125./19.), projekcija pretpostavljenih prihoda na temelju sporazuma o sufinanciranju i projekcija pretpostavljenih prihoda na temelju usluga koje Javna vatrogasna postrojba grada Šibenika pruža građanima i pravnim osobama, dosadašnjih iskustava po naknadama s naslova osiguranja te očekivanih namjenskih sredstva u slučaju dislokacija po nalogu HVZ-a, odnosno glavnog vatrogasnog zapovjednika.

Povećanje plana u odnosu na 2020. godinu iznosilo je svega 233.000,00 kn, međutim primorani smo smanjiti taj iznos u odnosu na prvi prijedlog za 255.000,00 kn, a u odnosu na prošlu godinu za 22.000,00 kn. Smatramo da sva uvećanja bila opravdano zahtijevana u svrhu nastavka funkcioniranja uz minimalne troškove.

Povećanje je prvotno traženo na odjeljku 3221 – uredski materijal i ostali materijalni rashodi. Naime, ovo povećanje vratili smo na visinu iz prijašnjih razdoblja, iako znamo da će i u ovom obliku biti nedovoljno za nabavu materijala za higijenske potrebe. U 2020. godini zatekla nas je pandemija bolesti COVID-19 te smo u navedenu svrhu svojim radnicima morali osigurati zaštitne maske, rukavice, dezinficijense, zaštitna jednokratna odijela i sve ostalo propisano, a što moraju koristiti u svakodnevnom radu. Obzirom da se radi o javnoj službi koja obavlja svoj posao 24 sata na dan, a gotovo bez financijskih sredstava planiranih unaprijed u ovu nepredvidivu svrhu, Javna vatrogasna postrojba grada Šibenika snalazila se i štedjela te prenamijenjivala stavke kako bi omogućila koliki toliki minimum zaštitnog materijala za svoje radnike. Navedeno nije prihvaćeno te se predlaže plan od ukupno 40.000,00 kn za navedeni odjeljak.

Zatraženo je prvotnim planom i sljedeće:

* Osim navedenog povećanja, osnova povećanja planiranih materijalnih rashoda skupine 32, u odnosu na tekuću godinu, prvenstveno se odnosi na nove nabave koje su nužne za redovito funkcioniranje postrojbe. Riječ je o povećanju na materijalu i dijelovima za tekuće i investicijsko održavanje što posljedično prati i povećanje usluga tekućeg i investicijskog održavanja, posebice i najvećim iznosom kad se radi o vatrogasnim vozilima, opremi i specijalnim alatima.
* Nadalje je povećanje nastalo na službenoj, radnoj i zaštitnoj odjeći i obući gdje je neophodno izvršiti nabavu, sukladno planu, novih 50 pari čizama za požare otvorenog prostora, 5 interventnih vatrogasnih čizama, 10 potkapa, kao i 10 pari rukavica za tehničke intervencije te radne uniforme za dežurne operativne vatrogasne smjene. Ostatak stavke odlazi na standardnu odjeću i obuću koja se troši na razini godine, poput radnih majica dugih i kratkih rukava te kabanica (cca 15.000,00 kn).
* Posljednje dvije godine imamo problem s planiranjem ostalih usluga, odnosno neodobravanjem navedene stavke od strane Grada Šibenika. Naime, sastavni dio odjeljka 3239 (ostale usluge) jeste osnovni račun 32394 (usluge pri registraciji prijevoznih sredstava) te molimo da iznos od 28.000,00 kn bude odobren po navedenoj osnovi. Također, godinama pokušavamo namaknuti sredstva za pranje intervencijskih vatrogasnih odijela koje bi se dogodilo bar jednom svake godine, obzirom na važnost, stupanj zaštite i sigurnosti, vrijednost i izdržljivost te rukovanje s navedenim odijelom, ali i vrste posla koje zahtijevaju nošenje istog, molimo da se odobri i preostali iznos razlike do ukupno predložene 44.000,00 kn.

Ovim, 2. prijedlogom, usklađujemo se za tri navedene stavke na sljedeći način:

* Materijalni rashodi planiraju se u ukupnom iznosu od 1.208.000,00 kn.
* Službena zaštitna odjeća i obuća planira se u ukupnom iznosu od 123.000,00 kn.
* Ostale usluge planiraju se u ukupnom iznosu od 26.000,00 kn.

Profesionalnim vatrogascima ove Postrojbe, radnicima Javne vatrogasne postrojbe grada Šibenika, potrebno je, nužno i neodgodivo, osigurati minimum opremljenosti zaštitnom odjećom i obućom, kontinuiranim nabavama kroz godine, ukoliko se ne mogu osigurati sredstva za ključne nabave po rokovima atesta. Drugim riječima, potrebno je koliko je god moguće osigurati radnike od rizika do posljedica te je potrebno staviti u odnos upravo taj rizik i troškove. Iste riječi primjenjuju se i na potrebu za nabavom vatrogasnih cijevi, čija zaliha je svedena na razinu ispod minimuma, a u tom smjeru je uistinu potrebno promatrati i stavku opreme, posebice njezino održavanje, ali i zamjenu novom opremom, naročito uz naglasak na novi vozni park.

2.3. Financijski rashodi

Temeljem Zakona o kamatama (“Narodne novine” br. 94/04. i 35/05.), a usporedo s prethodnim razdobljima, Javna vatrogasna postrojba grada Šibenika procjenjuje financijske rashode i izvor financiranja na sljedeći način:

|  |
| --- |
| Izvori financiranja za 2021. godinu |
| Opći prihodi i primici (Grad Šibenik) | 2.000,00 |
| Decentralizirana sredstva | 0,00 |
| Vlastiti prihodi | 0,00 |
| Pomoći | 0,00 |
| Ostali prihodi za posebne namjene | 0,00 |
| Pomoći iz državnog proračuna | 0,00 |
| Naknade s naslova osiguranja | 0,00 |
| **UKUPNO:** | **2.000,00** |

*Obrazloženje:*

Financijski rashodi iskazani su na razini skupine 34 – Financijski rashodi, a izvor financiranja određen je zbog poslovanja preko jedinstvenog računa riznice na temelju čl. 60 Zakona o proračunu („Narodne novine“ br. 87/08., 136/12. i 15/15.).

2.4. Naknade građanima

Temeljem čl. 21. Pravilnika o plaćama i drugim primanjima zaposlenika Javne vatrogasne postrojbe grada Šibenika (KLASA: 011-02/19-02/01, URBROJ: 2182/01-7-1-03-19-1 od 31. siječnja 2019. godine) djeci, odnosno zakonskim starateljima djece, zaposlenika koji izgubi život u obavljanju službe, odnosno rada, mjesečno će se isplatiti pomoć čija se visina određuje sukladno starosti djeteta.

U Kornatskoj tragediji 2007. godine, prilikom obavljanja službe, smrtno je stradao zaposlenik Javne vatrogasne postrojbe grada Šibenika, pok. Dino Klarić. Sukladno navedenom, Javna vatrogasna postrojba grada Šibenika isplaćuje svaki mjesec propisani iznos što će na godišnjoj razini u 2021. godini iznositi 90.000,00 kn.

|  |
| --- |
| Izvori financiranja za 2021. godinu |
| Opći prihodi i primici (Grad Šibenik) | 90.000,00 |
| Decentralizirana sredstva | 0,00 |
| Vlastiti prihodi | 0,00 |
| Pomoći | 0,00 |
| Ostali prihodi za posebne namjene | 0,00 |
| Pomoći iz državnog proračuna | 0,00 |
| Naknade s naslova osiguranja | 0,00 |
| **UKUPNO:** | **90.000,00** |

2.5. Rashodi za nabavu nefinancijske imovine

Javna vatrogasna postrojba grada Šibenika prilikom obavljanja vatrogasnih intervencija koristi odgovarajuću vatrogasnu opremu, a u skladu s trenutnom opremom i potrebama planirala se izvršiti nabava u 2021. godini u sljedećem iznosu:

|  |
| --- |
| Izvori financiranja za 2021. godinu |
| Opći prihodi i primici (Grad Šibenik) | 2.000,00 |
| Decentralizirana sredstva | 0,00 |
| Vlastiti prihodi | 199.000,00 |
| Pomoći | 20.000,00 |
| Ostali prihodi za posebne namjene | 0,00 |
| Pomoći iz državnog proračuna | 0,00 |
| Naknade s naslova osiguranja | 0,00 |
| **UKUPNO:** | **221.000,00** |

*Obrazloženje:*

Rashodi za nabavu proizvedene dugotrajne imovine iskazani su na razini skupine 42 – Rashodi za nabavu proizvedene dugotrajne imovine, a izvori financiranja određeni su temeljem čl. 110. i 111. Zakona o vatrogastvu (“Narodne novine” br. 125./19.), projekcija pretpostavljenih prihoda na temelju sporazuma o sufinanciranju i projekcija pretpostavljenih prihoda na temelju usluga koje Javna vatrogasna postrojba grada Šibenika pruža građanima i pravnim osobama.

Napominjemo da se prvotno planirao iznos od 1.000.000,00 kn, koji se odnosio na nabavu novog šumskog vozila te još jednom ukazujemo na hitnu potrebu za konkretnim dugoročnim planom nabave novih vatrogasnih vozila različitih namjena u Javnoj vatrogasnoj postrojbi grada Šibenika. Taj iznos nije odobren te je odjeljak u potpunosti uklonjen.

Preostali planirani iznos od 221.000,00 kn odnosi se na uredsku opremu i namještaj, odnosno nova računala, obzirom da se trenutno radi na računalima iz 2008. godine za koje ažuriranja neće biti moguća nakon 31. prosinca 2020. godine pa samim tim niti certifikati neće moći biti učitani, a rad stručne službe će biti onemogućen, zatim 32.000,00 kn potrebnih za vatrogasne radio stanice bez kojih nije moguća komunikacija, 140.000,00 kn za nabavu intervencijskih vatrogasnih odijela za strukturne požare (14 kom), kojima atest istječe u 2021. godini, 10.000,00 kn za novi eksplozimetar - nabava kojeg se godinama odgađa zbog nedostatka financijskih sredstava, kao i 10.000,00 kn za novu spravu za vježbanje u teretani vatrogasnog doma, obzirom da smo krenuli s opremanjem po principu jedna godina – jedna sprava za vježbanje.

3. ZAKLJUČAK

Javna vatrogasna postrojba grada Šibenika omogućava građanima grada Šibenika, ali i okolnim gradovima i općinama, kao i gostima cijelog područja, a posebno što se tiče turizma, svojevrsnu sigurnost te je postrojba s najvećim brojem požara u protupožarnim sezonama na razini Republike Hrvatske.

U 2021. godini porasti će troškovi na svim razinama plana, posebice zbog novih propisa iz područja vatrogastva koji su stupili na snagu u 2020. godini, ali i zbog možebitnih vanjskih utjecaja koji iziskuju određene obveze, pri čemu skrećemo pažnju na globalnu epidemiološku situaciju u odnosu na specifičnost rada koji obavlja ova služba te mogućnost da turnusi opet budu određeni u režimu 24/72, a dio radnika dislociran na nova mjesta obavljanja rada.

Činjenica je da se oprema nabavlja jako lošim tempom i to isključivo zbog nedostatka financijskih sredstava, kao i to da je upitna isplata plaća obzirom da financijska sredstva koja Grad Šibenik osigurava za Javnu vatrogasnu postrojbu grada Šibenika u iznosu od 2.900.000,00 kn, sukladno Uputi za izradu proračuna i financijskih planova za razdoblje 2021.-2023. (KLASA: 400-06/20-01/13, URBROJ: 2182/01-06-20-1 od 08. rujna 2020. godine), nisu dostatna niti za pokriće rashoda za zaposlene, uz decentralizirana sredstva koja Javna vatrogasna postrojba grada Šibenika ostvaruje. Posebno je to vidljivo ove godine kad postoji novi propis vezan uz otpremnine radnika kojima prestaje vatrogasna služba zbog ostvarivanja prava na starosnu mirovinu, sukladno propisima Zakona o vatrogastvu (Narodne novine br. 125./19.).

Nakon 2014. godine na godišnjoj razini je vidljiv i značajan bio nedostatak 500.000,00 kn, jer navedeni iznos je bio potreban kako bi ova postrojba funkcionirala mirno, ne rastrošno, već po mjeri u zahtjevu neophodnog za rad, na što smo godinama ukazivali. Međutim, navedeno je ispravljeno tek u ovoj godini, što je na žalost prekasno, taj iznos je sad nedostatan, jer vrijedi uzeti u obzir nove propise koje valja ispoštovati. Dakle, iako je Grad Šibenik povisio svoj limit, samo poznajući činjenicu o planiranim ostalim rashodima za zaposlene, javlja se veći financijski jaz nego prethodnih godina bez navedenog iznosa.

Također, moramo istaknuti kako, iako nismo osnovani u svrhu ostvarivanja gospodarske djelatnosti niti nam je to primaran cilj, sudjelujemo u tržišnoj utakmici i unatoč svemu uspijevamo ostvariti određene vlastite prihode, koji nam služe isključivo za pokrivanje troškova servisa vatrogasnih aparata i za nabavu opreme koja nam je neophodna. Izuzetno smo ponosni na razinu ostvarenih sredstava obzirom na proljetnu obustavu rada zbog epidemije koronavirusa te ćemo se truditi ostvariti istu razinu prihoda i u 2021. godini. Na taj način rasterećujemo i Grad Šibenik. Vezano uz iznose koje ostvarujemo obavili smo i protupožarna osiguranja koja su dijelom, nakon također godina borbe, uspješno naplaćena, iako su se takva događanja organizirala u daleko manjem opsegu nego prethodnih godina, što je posljedica navedene epidemije.

Svjesni situacije u kojoj se nalazimo, lokalno i globalno, mišljenja smo da je važna realnost i mogućnosti, trud za potpuno ispunjenje zakonskih propisa i rad koji ne smije ići na ničiju štetu. Stručne službe moraju iznaći najefikasnija rješenja kako bi se osigurala spremnost, odgovor, provedba, važnost i učinak sigurnosti na svim razinama društva. Ako se radnici u ovim službama, u ovim vremenima, osjećaju sigurno, sasvim je sigurno da će korisnici njihova rada biti sigurni i zaštićeni jer će pažnja biti usmjerena isključivo na njih, bez distrakcija vezanih uz osobnu egzistenciju i zaštitu u vezi s radom.

Sukladno Zakonu o proračunu (“Narodne novine” br. 87/08., 136/12. i 15./15.) te Uputi za izradu proračuna i financijskih planova za razdoblje 2021.-2023. (KLASA: 400-06/20-01/13, URBROJ: 2182/01-06-20-1 od 08. rujna 2020. godine), Prvom i Drugom prijedlogu financijskog plana Javne vatrogasne postrojbe grada Šibenika, Javna vatrogasna postrojba grada Šibenika donosi financijski plan za 2021. godinu u ukupnom iznosu od 12.614.000,00 kn te slijedom navedenog i sljedeće izvore financiranja financijskog plana za 2021. godinu:

|  |
| --- |
| IZVORI FINANCIRANJA ZA 2021. GODINU |
| OPĆI PRIHODI I PRIMICI (GRAD ŠIBENIK) | 4.277.000,00 |
| DECENTRALIZIRANA SREDSTVA | 7.871.000,00 |
| VLASTITI PRIHODI | 297.000,00 |
| POMOĆI | 110.000,00 |
| OSTALI PRIHODI ZA POSEBNE NAMJENE | 27.000,00 |
| POMOĆI IZ DRŽAVNOG PRORAČUNA | 30.000,00 |
| NAKNADE S NASLOVA OSIGURANJA | 2.000,00 |
| **UKUPNO:** | **12.614.000,00** |

 **JAVNA VATROGASNA POSTROJBA**

 **GRADA ŠIBENIKA**

 **VATROGASNO VIJEĆE**

 PREDSJEDNIK

Tomislav Banovac